khistorydata/jeongjo-sjw-relations huggingface dataset:
정조 13년 · 목
敎曰今日當詣園所該房知悉○藥院請入診敎以出宮時自可見之不必入侍矣○王大妃殿下諺敎于藥院諸臣曰啓園日擧動時哀毀過度以至上候大叚欠寧未及快愈而其後又欲動駕意謂大臣藥院齊請還寢矣竟至動駕以致添劇尙未復常又欲勞動而在下之人不爲請寢其事甚沓沓今番則不得已以懇請還寢之意傳于卿等矣○藥院都提調李在協提調吳載純請對敎以何必如是乎都提擧兼帶勉副提調遞差時原任閣臣屢爲請對連命退去諸承旨屢爲請對命竝遞差前望入之以金載▣李漢豐徐鼎修鄭東浚閔台爀丁範祖批下都承旨金載▣請對命退去左議政李在協更爲請對敎以兼帶免副且有下敎則不惟不胥命乃反屢瀆誠萬萬慨然矣在協更爲求對敎以何至今守閤乎卽爲退去○兵曹啓言右捕將趙圭鎭以都監中軍隨駕還宮間請以左捕將李漢豐兼察敎以何必番番草記乎自今至遷園間動駕時兼察勿稟擧行事令政院牌招聽傳敎雖以別雲劍守宮望言之曾有仍用之命則番番書入兵判事極爲多事此已未安此時酬應認爲無難節節未妥矣○政院啓言判府事徐命善左議政李在協判府事李性源等以爲不但請寢動駕之萬分時急慈敎之下政院擧行極爲駭然願借方寸之地請寢動駕請罪喉院敎以慈敎之下尙不聞知政院事萬萬駭然今則酬應尤難卿等卽爲退去又以判府事徐命善領議政金熤左議政李在協判府事李性源右議政蔡濟恭冒萬死請對啓敎以酬應雖難慈敎之下亦不敢一向牢拒當召接姑待之仍命請對大臣以下入侍判府事徐命善等曰向日旣伏承後勿動駕之敎臣等少弛憂慮之忱不意今日又有此敎臣等不勝悶迫況今膈候未復天和屢日靜攝此時豈可復爲勞動乎領議政金熤曰臣等急於請寢未及論罪而慈敎誕下之後政院事萬萬駭然矣予曰慈敎下政院則先爲正書入啓待下敎領布例也而今日則頒示外間而予猶不知是豈成說乎命善曰事體也事面也俱不成說諸承宣不可無罪矣予曰慈敎旣下今日則不可動駕矣仍敎曰今日展拜下敎置之予曰眞殿朔望展拜每於開東前爲之而回還自致遲滯此際慈敎似下於藥院而中官不知前例不稟予而直爲頒示此甚可駭藥院提調及承旨遞差殆差慈敎後事是果成說乎熤曰慈殿諺敎憂念聖候責勉諸臣者諄複懇到臣等不忠不誠之罪固無所逃而雖以政院事言之慈敎下藥院不卽謄啓稍久之後始爲上聞者萬萬駭然請今日在院諸承旨一竝罷職從之予曰其中右承旨今日展拜還道入侍勢未及周旋勿論熤曰藥院進去承旨所失尤大請施削職之典予曰削職太過罷職不敍命善曰當該中官亦不可無罪矣予曰係是慈殿中官何以罪之乎左議政李在協曰藥院求對啓辭旣入之後慈敎始下故將爲入侍以遠未卽登筵又未先稟非但承宣有罪罪實在臣不勝惶悚矣予曰此不必在卿而卿之前後所失卿知之否日前湯劑筵敎之下史官則以香橘茶知之副提調則以天香二陳湯煎入至有終後微稟之擧若承旨是則史官何敢妄言史官是則承旨難免其罪事當請罪其一而無一言事體豈不如何乎命善曰御藥體重何如而伏承下敎誠不成說矣予曰先朝有以空器入之之擧卿等知之乎右議政蔡濟恭曰伊時提調卽故相尹東度以空器之入至遭臺啓矣予曰欲書事實則事涉重大故姑置之矣在協曰此莫非臣罪矣予曰卿於筵中每發色目之說是亦不當發之言且向日旣入請診啓辭不承批旨徑先出去此是卿誕率之致又是予所用之意後勿如是予又曰昨日是魂遊石運入之日予終日憧憧及見狀啓果得穩運不勝喜幸矣熤曰凡今事事擧皆竭誠盡力故雖如船運亦能無頉矣予曰上樑則或値運石之日恐有欠精之慮故使之退定於三日矣命善曰雖是三日工役當有裕矣予曰上梁文干支下一日之一字以三字加畵事言于都監堂上熤曰吉日漸近大禮將迫惠慶宮氣候諸節若何予曰向筵亦有下敎而自有右相筵奏慈心少弛是爲一分仰慰之道方以爲幸矣命善曰伏承下敎不勝喜幸且仰慰慈心之道亦惟在於聖躬之萬康以盡保嗇之方毋添靜攝之候焉濟恭曰慈殿下敎之本意非但今日之請寢雖在尋常之時若臨園所必增孺慕之懷以損聖候況此時乎況靜攝之時乎伏願殿下體此慈殿之本意予曰本宮展謁時服色姑未決定卿等各陳所見命善曰禮曹之以白袍磨鍊似以當宮之故而廟中服素終涉未安亦不可純用常時服色臣意則出還宮及展拜時皆御黑圓領袍似或得宜而事關典禮不敢質言矣判府事李福源曰廟中服素雖涉未安而視常時亦宜微有變節黑圓領袍乃淸齋所御之服恐不爲無義矣熤曰廟宮行禮時服色雖用借吉之義而當宮似當微有變節出還宮及宮內行禮竝用黑圓領袍恐爲得宜矣在協曰廟中旣不可服素則一依常時服色行禮似宜而出還宮時則不可無變節御黑圓領袍恐爲得當矣性源曰服色有關典禮雖不敢質言仰對而出還宮時御黑圓領袍展拜時御常時服色則變節之意借吉之義似或兩得矣濟恭曰服素入廟終涉如何出還宮與展拜時俱御黑圓領袍稍存變節之義恐爲得宜矣敎以從多議熤曰自上旣御黑圓領袍則陪從諸臣當以無揚黑團領隨駕宮司之入直服色亦宜用此例矣從之○在協啓言備堂中父在相職則許遞備堂旣有先朝定式行都承旨金載▣兼帶備堂請姑減下從之○吏曹判書金鍾秀啓言故宰臣韓光肇賜諡之命有以仰見念舊事之聖意矣故承旨任珹鄭純儉故縣令金履坤之伊時樹立自上曾已俯悉至有其家子孫收用之命今當此時合有褒贈之典矣詢于大臣命善曰三人中任珹尤卓異鄭純儉金履坤次之褒贈之典宜有分等矣性源曰任珹樹立最卓異其爲盡分無異於贈諡諸臣矣濟恭曰臣於其時適在草土諸臣實蹟未有聞知而但聞任珹之倉卒盡分樹立卓然無愧於昨年賜諡之臣贈以正卿實合褒忠之典矣敎以贈職正卿濟恭曰鄭純儉金履坤二人事實向日判敦寧臣尹塾旣以目擊之人有所提奏至下子孫錄用之命則隨品貤贈似不必靳惜矣敎以竝贈職鍾秀啓言贈職之法毋論高下如非特敎超品則只贈一階乃是法典而挽近以來此法蕩然堂下官以下則高下隨意不拘品級有乖朝家守舊章惜名器之本意此後則贈職只加一階之法申明復舊且如儒生之以一次褒贈者只贈參下官最著者贈以六品職其中尤卓然者稟旨後請始許贈臺侍從之
정조 13년 · 목
以李祖源爲吏曹參議洪應辰爲左尹趙靖世爲敦寧都正申光履李書九爲分承旨鄭存中爲分兵曹參議尹得孚爲分兵曹正郞尹行履爲攝司僕正朴長卨李濟萬爲攝相禮李性源爲內局都提調徐榮輔爲檢詳李秉鼎爲同義禁申益彬爲都總管韓光綮爲分副總管申光輅爲分都總都事○因內局提調望筒敎曰今番遷園時祭奠所用多有本院擧行番次雖苟簡與都監擧行亦多相關者輪廻爲之未爲不可前望單子入之待下批牌招察任
정조 13년 · 강
以鄭昌順爲內局提調前望也
정조 13년 · 목
藥院啓言臣等伏見慈敎益知聖候之尙未復常而醫官之入診湯劑之停進今至多日不勝悶迫特許入診議定湯劑千萬伏祝敎以俄筵已見之卿等退去
정조 13년 · 강
判敦寧尹塾上疏賜批
정조 13년 · 목
疏略曰千萬夢想之外以臣超資越級特授判敦寧之崇銜召牌荐臨促臣肅命震越章皇少伸叨謝之忱而第臣敦寧已終屢除是府援例獲免今於見職實無供職之勢伏乞亟收超秩之命仍令有司御處遞改臣於乞免之章不宜贅陳他說愚衷所激敢此略陳前席未畢之說今殿下上有宗祧之付托殿宮之定省下有祚胤之跂望億兆之瞻戴而當此遷奉之時哀而過節慽而損候獨不念至重至大之地極艱極危之時乎臣非不知聖心痛冤出於三十年結轖之餘而臣愚死罪以爲勿復過中之哀踰禮之慟惟以安心定志務自寬譬園所行幸必爲停止一日二日玉候必臻於康泰之境臣民頌祝孰大於此者乎批以遷奉前頻往展省出於少伸莫逮之慟日前筵奏旣有縷縷辭敎則更何提及於疏中乎今日又不得不出令卿勿煩請至於敦寧旣非全無亦足引用卿其勿辭行公
정조 13년 · 강
吏曹參判李秉鼎上疏賜批
정조 13년 · 목
疏略曰天官佐貳之命忽降於事會至重之時雖不得不拚棄四維章皇一肅而諉以出脚因仍冒蹲則無論私心之萬萬恧蹙亦豈所以仰體我聖上前後曲庇之德意哉臣之老母素患腦復之痛症形危篤臣左右扶將煎熬罔措伏乞將臣職名亟行鐫改批以勿辭救護母病
정조 13년 · 목
園所都監狀啓以爲上樑日子謹依聖敎以初三日退定擧行計料無吉時領下之事令該曹推擇下送作甕家在於來月初三日故今日爲始封標穴處去浮土除草根敎以吉時則申時先立東柱爲吉云以此擧行事回論作甕家初三日太遠以舊園所事役觀之以未鍊正材木猶於一二日內爲之況已治待者乎此意知悉令京都監更擇可合日子數日下送自本都監量宜爲之事卽爲回諭又狀啓以爲魂遊石外體大石物未輸運者正地臺石二箇滿石三箇長明燈一坐文石二坐魂遊下礴石二坐籠臺石一坐而待其運入鱗次狀聞計料敎以體大石物之一番運致此心憧憧殆欲髮白魂遊石則事體自別不可不除卜後輸入鍊正而其他未運石物中體大者鍊正後輸入未知如何事勢如難便則每輸入時堂上或本府使中出往各別看檢俾無一毫疏忽之弊魂遊下礴石兩片猶體大下鋪之石長廣大小亦無所關自全片改爲兩片猶出於恤民弊之聖德則況本園事役之必欲無弊卿等亦必量知旣用合園之制則亦宜用深量下礴石今番用四片分片後從便分運未必不爲省力之一端亦未知如何卿等知此意便宜決定從後具意見狀聞事回諭又狀啓以爲軍人給價校吏匠卒別施賞追後擧行之由已爲馳啓軍人元數外卜直七十一名合一千七十一名加給雇價校吏匠卒分等施賞敎以石工之當初取便雖極可駭亦由於未諳石理之致況許多石物趁期浮出以至魂遊石而無事穩運渠輩亦可謂有功邊首爲先帖加成給其餘石工觀日子多寡自本都監分等別給錢木事回諭今則功過相準輸石監造官領運校吏等勘罪竝分揀事一體回諭又狀啓以爲上樑日子旣已退定於初三日上梁文正本中年月下日子宜有變通之道而不敢擅便何以爲之敎以朝筵已有下敎於京都監者卿等從便添劃事回諭
정조 13년 · 강
諭左議政李在協勿胥命
정조 13년 · 목
政院啓言左議政李在協以爲前後昏錯非止一二兼帶雖解罪負未勘走伏金吾門外恭俟鈇銊仍納命召敎以勿待命事遣史官傳諭仍傳命召
정조 13년 · 강
遞承旨金載▣丁範祖以金憙李勉兢代之前望也
정조 13년 · 강
以任嵂爲左捕盜大將
정조 13년 · 강
命明川金化龍帖加成給
정조 13년 · 목
敎曰明川金化龍之損財瘞埋至於百餘人之多殊甚嘉尙聞於史官回奏可知其實蹟令該曹今日政帖加成給
정조 13년 · 강
補徐榮輔麒麟察訪
정조 13년 · 목
敎曰其心無怪所執太過揆以事體極爲駭然檢詳徐榮輔麒麟察訪除授當日辭朝時任察訪遞付京職
정조 13년 · 강
遷園都監以作甕家改擇日啓
정조 13년 · 목
都監啓言作甕家可合日子更擇下送事有命矣令日官推擇則今九月初七日辰時同月初八日卯時爲吉云以此日時知委于園所都監敎以無論初三初七初八令本都監商量事勢從便爲之事分付
정조 13년 · 강
景慕宮展拜命以明日爲之
정조 13년 · 목
敎曰園所展拜雖因慈敎中止宮謁近頗曠禮明日當由逌瞻門展拜該房知悉
정조 13년 · 목
習儀時軍丁酒肉餠分饋數爻別契軍六百十八名內大輿二運軍二百八十名馬木軍四十名層橋軍十名肩輿二運軍二百二十四名火丁卜直五十六名都等牌八名司宰監契軍五百九十名內大輿一運軍一百四十名肩輿一運軍一百十二名馬木軍四十名層橋軍十名踏板金也只軍四名雨備及奉持郞軍十名預備橫杠軍十名加定預備長杠軍八十名都遊軍一百四十名火丁卜直四十名別任四名成均館契軍五百四十三名內大輿一運軍一百四十名雨備及奉持郞軍十名來往板軍三十五名支木軍四名輪輿排設金也只軍二名輪輿軍十名小枕木軍一名小輪軸軍一名內支木軍二名前後欄干軍四名足臺木地乃木軍二名預備長橫杠軍二十名雨傘軍二名各差備預備軍二十五名肩輿來往板軍三十名支木軍四名隔板軍二名各差備預備軍二十名竹散馬雨備軍四名都遊軍一百六十名別任二名火丁卜直六十三名大輿引曳市民軍一百三十五名預備市民軍二十五名合一百六十名內立廛五十四名白木廛五十名綿紬廛二十九名紙廛二十七名肩輿引曳市民軍八十名預備市民軍十二名合九十二名內苧布廛二十九名內魚物廛二十九名外魚物廛十七名帽子廛九名布廛八名輓章市民軍一百名預備市民軍二十八名合一百二十八名內綿紬廛八名紙廛九名苧布廛五名內魚物廛六名外魚物廛十二名帽子廛七名布廛十七名下米廛十四名烟草廛三十七名內貰器廛七名月外廛六名竹散馬引曳巿民軍一百二十八名預備市民軍三十八名合一百六十六名內鉢里廛十一名樺皮廛九名鞋廛十五名門外米廛十二名衣廛十名上米廛十六名雜穀廛十六名生鮮廛十三名淸蜜廛九名眞絲廛九名內匙召廛七名茵席廛六名雜鐵廛六名外匙召廛七名京鹽廛七名內長木廛八名涼臺廛五名方相氏引曳市民軍五十六名預備市民軍十七名合七十三名內繩鞋廛十名鹽醢廛七名鐵物廛七名烟竹廛九名漆木器廛七名外貰器廛七名雉鷄廛五名銀麯廛四名草物廛五名麻浦米廛七名刀子廛五名火丁卜直三十七名以上二千四百七名內軍丁一千七百八十八名各餠二介市民六百十九名各酒一器魚肉一片內需司分饋○敎曰雖有處分之命習儀順成都廳李晚秀姑從末勘推考
정조 13년 · 강
命遷園時贊笏差備以典儀擧行
정조 13년 · 목
遷園都監啓言政院啓辭批旨贊笏人毋論元官與攝官又毋論贊儀與引儀令都監與吏曹考例差出事命下矣取考辛亥儀軌則典儀及東西唱引儀載錄而贊讀笏記之人毋論元官與攝官無所載錄丙申儀軌有攝贊儀一員差出之事今亦依此例以攝掌儀差出之意分付該曹習儀只隔一夜而莫重差備尙未知委致勤飭敎不勝惶恐敎以不必以攝掌儀差出以典儀稱號則自可擧行矣
정조 13년 · 강
命楊州常賑穀作租依狀請施行
정조 13년 · 목
京畿監司徐有防狀啓楊州田穀失歉請常賑稷一千三百十八石零小米一千石作租小米代租待明秋仍作大米從之
정조 13년 · 목
藥院啓請入診議定湯劑敎以卿等不必入侍矣湯劑封入
정조 13년 · 강
敍前承旨李鼎運等分揀前承旨金履成譴削
정조 13년 · 목
承旨洪仁浩啓言同罪未敍人隨卽提稟事曾有定式前承旨曺遠振南鶴聞旣已蒙敍前承旨李鼎運趙▣德李壽咸俱是同罪之人故仰達矣敎以竝敍用卿宰侍從堂上堂下及武臣曾經閫帥以上受服人中有罪名人亦爲敍用○因履成譴削傳旨敎曰此人之鄕闇已自當初罷散中不稟徑往其全昧事體不一而足況此擧措尤萬萬駭怪究其心決知出於竭心而盡力飭則已施矣此傳旨特爲分揀
정조 13년 · 강
命大輿肩輿替運所馬木預爲造置
정조 13년 · 목
敎曰大輿肩輿馬木軍事曾有下敎而今聞各十名有不足之慮云今雖加數磨鍊運致之際爲弊自如依陵幸時各站上下路有臺例晝停宿所新舊園所沙川替運所預爲造置事分付
정조 13년 · 강
召見都監堂上徐有隣于重煕堂
정조 13년 · 강
命政府六曹勿封誕日物膳
정조 13년 · 목
敎曰誕日物膳外方旣勿封進政府六曹物膳亦勿爲之事分付
정조 13년 · 강
命以再明日詣園所展拜
정조 13년 · 목
敎曰昨日已言於大臣再明日當詣園所展拜侍衛軍兵及隨駕官依日前擧動時例百官祇迎置之事分付又敎以挾輦軍弘化門入直軍二十名禁軍二十人其餘皆依前訓將都領
정조 13년 · 강
命三營門加送炭石于石役所
정조 13년 · 목
園所都監狀請治石時所用炭令訓鍊都監禁衛營御營廳加數分定輸送從之
정조 13년 · 강
有政吏曹參判李秉鼎參議李勉兢兵曹判書尹塾進
정조 13년 · 목
以李祖源爲兵曹參議李昌運爲知訓鍊具㢞爲副總管金方行爲北評事
정조 13년 · 강
兵曹以發靷時道路節目啓
정조 13년 · 목
纛島書停所果川宿所水原新邑晝停所大輿擔陪軍替運處磨鍊自舊園所路祭所至馬場里五里其間中橋一處自馬場里至車峴五里其間中橋一處自車峴至纛島晝停所五里其間箭串石橋隱溝一處以上十五里部字內自纛島越邊廣州初境淸潭里至狎▣亭五里其間靖陵火巢外鶴峴隱溝三處自狎▣亭里至沙坪里五里廣州終境其間狎▣亭後峴隱溝一處自果川初境沙坪里至盤草里五里其間藝峴盤浦里店小橋二處隱溝二處自盤草里至道里井五里其間杻峴店杻峴良才街店隱溝三處自道里井至胎峯五里其間隱溝三處自胎峰至和樂洞五里其間牛眠川大橋隱溝二處自和樂洞至果川宿所五里其間公須川大橋小橋一處隱溝一處自果川官門至銀杏亭峴五里其間邑內前川中橋鄕校前路冷井店小橋一處隱溝二處自銀杏亭至禿白里五里果川終境其間泥川中橋仁德院店後川中橋仁德院川大橋小橋一處隱溝一處自廣州初境禿白里至自棧洞五里其間葛山店葛山峴禿洞峴軍堡川店軍堡川峴小橋一處隱溝三處自自棧洞至沙斤川店五里其間院洞店小橋一處隱溝三處自沙斤川店至沙斤峴五里廣州終境其間小橋一處隱溝二處自水原初境沙斤峴至一用里五里其問彌勒堂店小橋一處隱溝一處自一用里至龍洞前路五里其間眞木亭店小橋二處自龍洞前路至水原新邑晝停所五里其間新基里隱溝一處自水原新邑至上柳川店五里其間鄕校前路柳川大橋自柳川店至下柳川後坪五里自下柳川後坪至禿峯五里其間小橋一處自禿峯至鵲峴洞五里其間新作路鰲沐川大橋隱溝二處自鵲峴洞至細藍橋隅五里其間鵲峴新作路隱溝二處自細藍橋隅至園所洞口五里其間隱溝二處以上道路合一百二十里內自舊園所至纛島十五里自纛島越邊廣州初境至果川官門三十五里自果川官門至水原新邑四十里自水原新邑至園所洞口三十里大輿擔陪軍替運處初運自舊園所至馬場里再運自馬場里至車峴三運自車峴至纛島四運自纛島至狎▣亭里五運自狎▣亭里至沙坪里六運自沙平里至盤草里七運自盤草里至道里井八運自道里井至胎峯九運自胎峰里至和樂洞十運自和樂洞至果川官門十一運自果川官門至銀杏亭峴十二運自銀杏亭峴至禿白里十三運自禿白里至自棧洞十四運自自棧洞至沙斤川店十五運自沙斤川店至沙斤峴十六運自沙斤峴至一用里十七運自一用里至龍淵前路十八運自龍淵前路至水原新邑十九運自水原新邑至上柳川店二十運自上柳川店至下柳川後坪二十一運自下柳川後坪至禿峯二十二運自禿峰至鵲峴洞二十三運自鵲峴洞至細藍橋隅二十四運自細藍橋隅至園所斤堠伏兵傳語處所廣州境前店十里斥堠一處論峴上峯傳語五處內纛島津頭鶴峴狎▣亭里論古介沙坪里果川境三十五里斥堠三處內安山堂後峰宮村後峯冷井西峯伏兵二處內沙坪前路良才三街里傳語十四處內盤浦川盤草里杻峴店道里井里紙谷胎峯前路松林洞口和樂洞藪隅前路官門店松川坪冷井院仁德院禿白里廣州境後站十五里斥堠二處內慕洛峯五峯山伏兵一處自棧峴傳語六處內禿洞峴前路自機洞藤草里沙斤川店鶴遊洞沙斤川峴水原境四十五里斥堠五處內乻峯龍池上峰城隍峰禿城山弘法山伏兵三處內空石面大路黃橋街路細藍大路傳語十九處內彌勒堂店一用里眞木亭龍淵新機里新邑梅山隅上柳川健壯洞下柳川後坪半場里禿峰隅鰲沐川鵲峴洞細藍坪細藍橋隅澤溪隅園所洞口外洞口內以上斥堠十處內廣州境前後站三處果川境三處水原境五處伏兵六處內果川境二處廣州境後站一處水原境三處傳語四十四處內廣州境前後站十一處果川境十四處水原境十九處
정조 13년 · 목
藥院都提調蔡濟恭曰俄者重臣疏中展省本宮之請誠爲得當只爲展拜本宮庶幾仰伸情禮近日玉候尙未夬復湯劑連爲進御而一番動駕之後若有一分添損之節則大禮當前下情悶廹已無可言而其將貽憂殿宮亦當如何伏願殿下亟寢明日動駕之命予曰近日以來予心若喪之初尤難堪忍至於明日異於他日若暫時展省予之膈氣似可少勝矣更思之園寢若奉遠地則雖欲頻頻展省勢不可得而舊園旣是不遠予病亦爲可强則展省之禮其可不行乎濟恭請令醫官入診予曰大體少勝不必入診矣
정조 13년 · 강
命戶判査聞畿邑船執留中不給綿衣者
정조 13년 · 목
京畿監司徐有防狀啓以爲富平長湍船人糧米分給與否及廣州船隻不爲給料委折行移知委矣卽見査報則其所爲辭不無所據船人糧米每口每日三升受食至於執留之船格衣袴來時則連値日暖未及縫着而近日則次第加厚備送云其糧米之三升雖無相左之端而船人之或以一升屬之船價者恐是該府之不能明白知委也至於廣州府二隻船之不給糧米事則旣非本府之所管卽是該鎭案付中執捉者本府之不爲給糧容或無怪敎曰三升二升之如此如彼抑或爲說九月不授衣欲待寒節云者湍富兩倅兒時不讀七月篇乎所當嚴處而私船與湖西公船有異今姑參酌旣有造給之朝令則責出於船主樣邑以報營巡營亦循例謄啓若此則造給之意果安在乎已放船隻雖無可論如有執留者官給衣袴殘邑殘鎭必自巡營造給無徵民間亦無徵於殘邑鎭事令廟堂嚴飭分付當該道臣從重推考仍令戶判遣郞官畿邑船隻執留中尙不給綿衣者一一知來萬一虛實相蒙戶判難免倍勘以此知悉畿邑若此則兩西可知豈更有潔已奉公之二朴命球乎海西已經摘奸固無慮如錦伯之闔眠者安知不任其爲弊於殘邑殘鎭殘民乎此意一體嚴飭
정조 13년 · 강
兵曹判書尹塾上疏賜批
정조 13년 · 목
疏略曰帝王之爲孝與匹庶大異臨哀無擗踊之節愼終無號哭之度者非孝有歉而誠未足也上有祖宗付托之重下有億兆瞻戴之望人主一身亦不得自用者誠以此也今我殿下孝思所感不有裁抑每當如灼之時必行過禮之擧日前幸行不諭於群下不申於軍卒不意龍旟遽出闕門百官顚倒蒼黃陪到者無幾人矣又況遭此誕辰不堪永慕將復行展拜之禮雖在聖躬康泰之時不必頻拜園寢易致虧損況此靜攝之中任情縱哀此臣所以向者前席敢以宸慟難抑之時則展省本宮陳懇者也乞念宮園一體之義亟收幸行之命祗謁本宮以伸聖慕焉批以展拜之必欲行於是日出於一分伸情寓慕卿言雖如此有難許施矣
정조 13년 · 목
敎曰明日展拜之擧適當此日欲伸孺慕而恐有貽慮欲於臨發稟奏朝筵已與都提擧有酬酢矣慈宮先已知之至今力挽因此大加疚心不可以予情禮之少伸或忽仰慰慈心之方已以勿爲之意多船寬譬明日園所動駕傳敎置之
정조 13년 · 강
施果川公廨蕫役人褒賞之典
정조 13년 · 목
京幾監司徐有防狀啓以爲果川行宮新建及公廨改建今已畢役裨校輩亦能竭誠效力宜有褒賞之典故間數及監蕫人等姓名區別後錄狀聞請令該曹稟處新建秩行宮七樑閣十八間三門三門前後中門四處各一間公須八間御乘馬假家三間將校廳四間半改建秩鄕廳六間補民庫四間監蕫營裨折衝尹行貞營校折衝崔得奎邑校折衝千德浩閑良尹長祫重修秩東軒十四間內衙十八間丹室三間行廊七間司倉坐起廳四間半使令廳九間看役邑校閑良蘇復仁修補秩京倉二十四間本倉二十間外三門三間衙舍前後中門三間行宮墻垣新築一百十五間內衙前面新築七間外墻垣修補改瓦九十二間看役邑校閑良邊致郁敎曰本縣以至小之邑近二百間公廨新建或改修告成於數月之內極爲可嘉裨校賞加邑校帖加成給事回諭
정조 13년 · 강
命關東伯詳察災實更爲狀聞
정조 13년 · 목
備局啓言原春監司李度默災實分等狀啓有草記稟處之命矣取見狀本則杅城等二邑置之尤甚寧越等十三邑置之之次原州等十一邑置之稍實仍以爲原劃災四百結外不足災三百二十七結六十三負八束特爲加劃本道民命專靠田農而田農不實雖使從實裁減猶爲三百八結十五負九束而事目至嚴不敢遽然仰請恭俟處分後錄諸條竝請令廟堂稟旨分付矣其一毋論尤甚之次邑新還亦難準捧則舊還之一齊督捧其勢末由稍實邑雖云免歉民情無異災年舊還之一竝督捧爲可矜而還政體重不敢指一仰請事也其一還穀本色準捧實無其路當捧條中尤甚邑折半之次邑三分一稍實邑四分一以他有裕穀準折代捧金化等五邑粟一種反不如他穀小米及粟以豆太或相當穀從民願分數代捧待明秋還作本色事也其一尤甚之次邑勿定配所事也其一推奴徵債限明秋防塞事也分等依狀請施行本道穡事統以論之優於免歉近於稍豐嶺之東西無甚異同今以如干受損加請災爲三百二十餘結比諸本道元總未免過多至於田災特以朝家恤隱之德意雖有量宜許施之已例今年所請比昨年又有三十結加數尤涉過當畓災限百結田災限五十結舊還尤甚邑許令停退之次稍實邑待廟堂知委分數收捧還穀代捧邑吏之售奸國穀之耗失專由於此而道臣旣以裕民之意有所陳請尤甚邑三分一之次邑四分一稍實邑五分一許令代捧而金化等五邑相當穀代捧事民願旣如此則不必靳難依狀請分數收捧待明秋還作本色定配罪人只許尤甚邑勿定推奴徵債防塞事依所請許施之意請分付允之敎以今年田農不如畓農所請必有料量沓結所請亦必有料量付之道伯更加詳察便宜濶狹後更爲狀聞舊還則之次邑特許停退使之專意於新還
정조 13년 · 강
命三道兵防船浮橋所用外卽爲放送
정조 13년 · 목
敎曰風寒如此三道兵防船浮橋所用外卽爲放送後草記事令工判知悉過水下後亦令畿伯無事過境狀聞還泊後形止狀聞事分付三道帥臣處
정조 13년 · 강
命大興山城城餉元穀捧留本邑
정조 13년 · 목
敎曰大興山城城餉捧留本邑之請以朝令申飭之未久廟堂防啓雖已循例批下大體海西尤甚邑民情槪可領略城餉雖重民弊宜念況城中裕食之方自有畿邑近年因特敎擧行之例以朝家一視之意畿海何間令廟堂以此意知悉元穀捧留耗條則從便輸置事分付
정조 13년 · 강
命湖西災實分等依狀請許施
정조 13년 · 목
忠淸監司權▣狀啓以爲本道水田屢遭大水反落沙覆墊沒消瀜之患實所無前咫尺之限左豐右歉隣比之間東歌西噫臣伏奉別下有旨後飭令守宰檢報全災區別錄置已爲停當者三千八百七十五結六十四負八束而其外各項災頉亦爲四百五十三結二十二負三束道內有舊初不名色係是量內之未及蒙頉者故每以當年新災推移分排者一千五百六十二結五十五負三束連年仍襲便成謄錄而泝源究本不正忒甚故嚴飭列邑一統釐正査得還起一百三十四結九十五負一束直爲入錄實總其餘一千四百二十七結六十負二束則除非山峽沙礫之地又是江海蘆葦之場此則不可不與新災竝論繼此以往逐歲査櫛通計水災各災舊災屢加點退而都數猶爲五千七百五十六結四十七負三束以今豐歲新災之至爲四千三百二十八結八十七負一束之多故玆敢據實仰請前下事目災一千七十六結外四千六百八十結四十七負三束特令加劃則謹當的量分排就其水災偏多或諸農最遜處永春等十五邑置之之次沔川等三十九邑置之稍實而仰請諸條竝開錄于後其一癸未移轉江都米限二年輸納事丙午春因沁留所啓有備局關飭而第此餉米盡是舊逋仍停者某穀代劃亦非擅便者姑許依前仍留之意前道臣洪檍附陳於分等狀啓仰請諸條之中追因備局回啓關以就均廳米中相換輸納何如緣由論報備局則回題內均米決非換劃之穀亦無可合換劃之名色換送一款姑難輕議來頭年分狀啓時以本司防題之意論列本穀旣無實留之數他穀又無可換之道則到今還送自無可論每年舊還分排時次次收捧徐待實數之稍優使之輸納其一行營軍餉米之節目後分俵各邑而昨年折半輸納外卽今餘數尙爲一千三百餘石庇仁舒川德山等邑受去者使之依節目還納泰安受去者則民雖掌外地是境內故較量穀簿則行營多而該邑少每當分糶則行營自當均給邑民該邑亦當復受營餉纔納旋受之際民弊不貲從民願姑許仍留該邑待明秋輸納本倉其一推奴徵債限明秋禁防敎曰所請諸條極爲精約何必回啓依狀請施行事回論災結之四千餘結加請比之所料反有太少之慮剋削非可論亦依狀請許施如是而民猶有把束白徵之歎道伯守令其罪當何居以此愓念俾無現發於來頭抽栍考察之時事一體回諭
정조 13년 · 목
禮曹啓言大殿誕日諸道所封方物中平安兵使李明運所封弓帒筒箇三部鳥銃一柄不爲封進莫重方物無端闕封事極駭然本曹無他可施之罰李明運從重推考闕封方物追後封進之意請分付允之
정조 13년 · 강
召見藥院三提調工曹判書漢城判尹于誠正閣藥院都提調蔡濟恭提調徐有隣副提調趙宗鉉工曹判書鄭昌順漢城判尹金文淳
정조 13년 · 목
藥院提調入診故也○予曰昨日動駕事向筵已有酬酢而慮慈宮之用慮欲爲臨發稟告矣第因衣服之在內不得不先期入告則慈宮果爲力挩故不得爲之矣近日之寢睡未便此必湯劑進服之後煩燥所致自今日姑爲停止何如藥院都提調蔡濟恭曰令醫官詳細診察似好矣李翊臣卞觀海等以次診候訖奏曰寢睡之不安必因膈氣挾痰而然矣歸脾湯更加溫痰之劑而進御則爲宜矣予曰姑觀動靜更爲議定好矣予謂工曹判書鄭昌順曰浮橋之役昨果畢役而預備船隻外皆令放送耶昌順曰水上所泊之船勢難下送故姑爲留置而水下船則皆已放送矣予曰造橋之役旣有定制則前頭似不必如是爲難矣明春展拜旣有筵敎以今番浮橋因用於明春則何如詳問便否於船人欲留則留之欲去則放送而各處船隻所入之數與船格輩姓名數爻工判卽爲草記提調徐有隣曰來頭浮橋所用船隻以外方船用之乎以訓局船用之乎予曰以訓局及京江船定用好矣有隣曰依下敎發遣本曹郎廳摘奸船人沙格之着襦衣者則皆已授衣而但江華船格中或有未及授衣者云故聞畿伯言則船格額數姑未決定故未得一齊造給云矣予曰一兩日內卿須出去放者放之留者留之定其都數後卽爲造給昌順曰若抄其留者造給則初欲還去者必不欲去及得着之後安知無卽還之計耶濟恭曰聞平澤民十五名內七名已給襦衣而其餘八名皆令還去則厥漢皆逗遛不去云蓋今番授衣之擧實出尋常故渠輩希覬一視之恩必欲得着矣予曰額外之人造給何妨之有予謂判尹金文淳曰田畓之入於作路處詳細看審而來乎文淳曰統以計之則畓爲十一處田爲十三處請令戶判從長稟處從之予曰嶺南木事果何以爲之云耶濟恭曰鳥嶺等地木馱不得往來云雖未知民情之果何如而聞是道伯之所關飭矣昌順曰木馱之勿令踰嶺者必是道伯爲嶺民之事當此綿貴之時民人輩不得私買則反有錢荒之弊道伯之如是嚴禁誠非便當矣予曰向筵領相以關問行會之意有所云云矣尙未爲之領相事誠慨然矣民事豈如是緩緩乎以嶺伯言之此事猶屬餘事頃日辭疏予以爲未安矣○濟恭啓言卽見禮曹草記則平安兵營誕日方物不爲封進以由於錯看物膳停封傳敎而該道監營旣以方物封進則兵營何不問議有此公然闕封之擧乎國體所在決不可仍置請平安兵使李明運亟施先罷後拿之典從之又啓言四方木商無貿遷往來之事故白木廛將至撤市之境云關西木旣以發賣爲定則事當出給於白木廛而其同數多少廟堂酌量行會恐爲得宜但念木綿之積置腐傷雖曰無用此乃箕營之年久器物則以其發賣之錢花消於京上司有非愛惜公物預備緩急之意使廛人納價於戶惠廳使箕伯就戶惠廳當納之中除其數以置或貿穀物或待綿登之歲改備本色則庶可免府庫財枵然之歎以此擧行之意請分付從之○有隣啓言頃以慶源府鹿茸價六百兩委折査問本營審藥朴思德仍爲發關行會於北兵使洪和輔處使之査報矣今見其報辭則枚擧慶源吏所供備陳鹿茸價顚末而論其歸趣則因慶源府之闕封以訓局納二對移充仍令該吏上京貿納而價本中間宂費每對爲一百五十兩一對六百兩之說實無是事當初慶源之闕封徒知災邑守令遞易之爲難不卽罷黜及至自京貿納於訓局也不能嚴如管束至有六百兩之傳聞仍伏承莫重進上還給之命罪合萬死云矣果如所報則六百兩云云似在落空之科而一對價一百五十兩過詳定則已多不可以傳說之差誤有所典恕且莫重進上旣已闕封則拘於顏私不罷守令訓局所納雖曰輕歇而付之一吏任其擅弄一則巽軟二則矇然雖以慶源前府使言之進上闕封自在當罷之科邑吏濫費亦有不察之罪不可以遞歸置而不論北兵使洪和輔慶源前府使洪聖淵竝施以罷職之典審藥色吏請令秋曹及北兵營然法勘處詢于右相濟恭曰事體所在極爲未安不可不罷職矣從之敎曰六百兩之說雖曰脫空守令之罪止罷職終涉太歇該府使先罷後拿○昌順啓言自舊園所至新園所如有道路看審之行兵曹堂上及都監堂郞京兆堂上當爲辭朝出去今番則何以爲之乎敎曰都監堂上兵曹堂上則兵判以兼帶都監堂上外梓室奉詣之行才已往返與頓遞使看審之行竝除之只令畿伯一兩日內辭朝進去
정조 13년 · 강
罷慶尙監司洪檍職
정조 13년 · 목
敎曰民事不可緩意謂其間已有往復行會今因言端聞之月初因筵奏有筵敎而廟堂尙無一言誠甚慨然今則勢不得更令關問後處分大抵各爲其民容或無怪遮截湖嶺關隘馱絮載綿之類俾不得越境自忠州以上至于都下皆將無衣凍不掩體嶺伯事極爲妄率交隣國猶不容似此手段況身爲藩臣不念都下之綿貴反效遏糴之習其可乎自見向來辭疏原本至今留中一事二事以遞易爲慮一味任他則自此諸道監司恃其有罪不勘惟已私是濟寧有如許國綱乎況爲道伯不能宣揚朝家本意則其爲轉惑而愈迷弊豈止於一時截綿乎慶尙監司洪檍罷職仍令廟堂三懸鈴行會自關到日使卽如例貿遷事各別嚴飭
정조 13년 · 강
有政吏曹參判李秉鼎參議李勉兢進
정조 13년 · 목
以李祖源爲慶尙監司
정조 13년 · 목
有防啓言遷園時果川宿所站扈衛軍以本縣一哨及衿川一哨參互排立事曾有筵敎矣今則日子已迫一番稟定出擧條然後該廳及臣營方可擧行故敢此仰達矣敎曰果川客舍墻垣聞甚狹窄隨駕軍七百名猶患難容與辛亥年陵所宿所站周廻之闊大事勢自異衿川軍勿爲出用鄕軍環衛只於新園所爲之此意仍令兵曹總戎廳知悉
정조 13년 · 강
重推海西伯許施災結之請
정조 13년 · 목
備局啓言頃因海西分等草記批旨加請災結更v加詳量精抄狀聞之意分付矣卽見該監司李洪載狀啓則以爲今年穡事田種各穀通共失稔諸般災頉比常年實有倍簁而因廟堂之過於請減有此精抄登聞之命今若更令邑宰斟酌減削則徒致民情之騷擾日子之遲滯故各樣災頉中水曳回項名色視諸川沙反覆殺有間焉就其中詳考優劣量宜存減則加請災一十八百八十一結二十三負內所減之數爲一百八十七結十一負至若綿田災今年綿歉甚於去年而係是事目之外故當初厘正時屢經覈抄到今雖把束之微減削於其間實非軫恤窮民之道竝令廟堂稟處爲請矣以朝家恤隱之德慮窮民冤徵之弊至有令道臣更加詳量精抄狀聞之命而今者道啓所減之數僅爲一百八十餘結當初事目外一千八百餘結加請已不免夥多至於綿災比昨年倍數請劃尤涉過當畓災之八百結田災之六百結許劃本非剋削之典則今於批敎之下道臣不思十分精覈只以如干結減數登聞極爲未安道臣從重推考旣以民隱所係丁寧爲說則其在寧失之義不可無加數軫念之道畓災二百結綿災一百結更爲劃給使之均俵毋或混徵之意請嚴飭分付允之敎曰朝令之後不問邑宰輕加減數難免不審之失然潦水無前潰筒夥然田與畓之俱未登稔蓋可推知特從寧失之義姑依狀請許施然又精抄付之道伯邑宰亦無不可此一款依草記申飭
정조 13년 · 강
特除諸道騎步兵價布差員著爲式
정조 13년 · 목
敎曰始因差使員肅拜聞之而騎步兵價布領納間一朔上來云如禁御之上來鄕軍猶無差員領付之例又異於訓局砲保及兩營軍餉保每年一納此後騎步兵價布勿定差員以除宂弊事令廟堂定式行會因此思之三營砲軍餉保差員上來有名無實捧限之操縱闊狹在於各該將臣拖至經年閱歲不一而足差使員領納無義甚矣捧限之準式亦豈在於差員乎此後一體除之事分付外此不緊差員亦宜趁今厘正令各該道臣條列後錄狀聞後稟處事亦令廟堂知悉
정조 13년 · 목
政院以藥院三提調承候來待啓敎以大體比午間少歇湯劑夕後一貼更爲煎入今日欲穩攝卿等早爲退去宜矣○藥院啓言卽者正氣散煎入之命仰認膈氣之添損承候來待雖伏承比午間少勝之敎而此時診察不容少緩伏乞特許召接敎以比俄者益勝欲爲穩攝退去宜矣
정조 13년 · 강
以李東曄爲平安兵使李潤慶爲北兵使竝備薦也
정조 13년 · 강
有政吏曹參判李秉鼎兵曹判書尹塾進
정조 13년 · 목
敎曰北關民事多靠兵使新除授北兵使交龜在會寧府使辭朝早晚該府使之代今日政擇差待下批明日辭朝○以金履成爲兵曹參知姜五成爲會寧府使李鎭翼爲副總管李文德爲南兵使
정조 13년 · 강
以申馥爲修撰前望也
정조 13년 · 목
疏略曰今日政以沈▣副擬於南兵使之望臣之昏謬益著旣聞之後不勝惶悚伏乞亟命勿施南兵使之望仍治臣罪批以南閫望筒勿施之請極爲過矣當者已命勿拘檢擬其兄之參於副擬有何不可卿其勿辭行公
정조 13년 · 강
備局以新園所設布帳造成輸送啓
정조 13년 · 목
備局啓言新園所所用設布帳區劃造給本府後形止草記事命下矣木甲帳平安監營三百浮兵營一百浮慶尙監營二百浮依分定造成已爲輸送于水原府
정조 13년 · 강
工曹以三道兵防船放送啓
정조 13년 · 목
該曹啓言浮橋所用及預備二十六隻外盡數放送而帆竹之入於浮橋者十三隻不得下去沙格則每船只留數人看守船隻
정조 13년 · 강
命遷園時軍兵以信箭解嚴
정조 13년 · 목
兵曹啓言取考辛亥謄錄則遷陵時軍兵除標信解嚴矣今番遷園後先後廂軍扈衛軍傳語軍解嚴一節何以磨鍊乎敎曰與辛亥例稍異請出信箭解嚴舊園所環衛軍名數排立日子亦爲商量稟旨
정조 13년 · 강
命時囚洪聖淵等議處
정조 13년 · 목
禁府以慶源前府使洪聖淵原情啓請議處允之又以許沙前僉使高胤衡原情啓請刑推得情敎以除刑推議處又以所斤僉使安廷輝原情啓請刑推得情敎以除刑推議處又以扶安前縣監金晚淳鴻山前縣監李天穆等原情啓請刑推得情敎以除刑推議處
정조 13년 · 목
因遷園都監驛馬入把別單敎曰今番以路遠爲慮驛馬之弊總護使以下都監堂上猶令自持馬則況外此都監所屬掖庭所屬如有一匹濫騎加把之弊則令兵曹司僕摘發草記萬一掩置現發於摘奸則該色官員馬色郞廳卽其驛馬濫把地方定配不飭之提調判堂亦難免重勘濫把人亦以濫騎律諭令都監預爲申明嚴飭奏御文字所當審愼着帽者或書人字書吏則書幾人守僕則書幾名不察甚矣再昨入侍注書承書時設或誤書何不致察乎不察愈往愈甚京都監進去都廳李晚秀從重推考此後少加惕念事嚴飭
정조 13년 · 강
遞都承旨趙宗鉉以金光默代之前望也
정조 13년 · 강
飭水原官屬輩安接之策一如小民擧行
정조 13년 · 목
敎曰水原搬移人民小民則自可受價鳩材隨力造舍而官屬則無論若校若吏若隸若奴必皆役役無抽身之路奚暇及於料理家事見今霜令漸緊有催寒之意其所安接之方蹔時不可緩以此傳敎令地方官曉諭所以支接之策一如小民俾無一人呵凍之歎事下諭于水原府使擧行形止仍令論理狀聞
정조 13년 · 강
命水原等邑官舍董役人列錄狀聞
정조 13년 · 목
敎曰果川官舍修補狀啓才已入來而水原廣州尙不報來與都監事役事面各異其在慰悅而奬勸之道宜卽施賞勿拘多少分京鄕禆校名下各錄實役日子各卽狀聞事下諭于水原府使廣州府尹三邑吏之最效營者詳考狀聞事一體下諭于畿伯
정조 13년 · 강
廟堂以園役所需錢貨區劃啓
정조 13년 · 목
備局啓言今番園役及奉輿行展拜行出於民邑者勿用經費區劃別般錢貨於畿營隨卽準償事命下矣京外諸處俱無拮据之道惟是關西米木稍可容手而木綿已屬該道從長換作今無可論稅小米儲留中限五千石劃給使之作錢取用而應用實數姑難的知有餘則會錄不足則加請事分付畿營用遺在實數修成册報本司以爲憑考之地至於來頭園幸時所用姑待定例撰出量其容入追後區處之意請一體分付允之
정조 13년 · 강
慶尙監司李祖源陳疏辭職賜例批
정조 13년 · 강
命永除司饔院沙器匠保差使員名色
정조 13년 · 목
京畿監司徐有防以各項差使員名色後錄馳啓仍請令廟堂稟處敎曰司饔院沙器匠保差使員此名色不緊此後除之訓鍊都監陞戶差使員此名色體重仍置此意回諭
정조 13년 · 강
遞都承旨金光默以趙尙鎭代之前望也
정조 13년 · 목
光默陳疏引義賜批許遞(刀削)(刀削)(刀削)顫(刀削)(刀削)(刀削)(刀削)(刀削)(刀削)(刀削)○敎曰慈敎事體雖至爲尊重事無大小緩急必以謄啓稟旨然後擧行卽金石不易之典禁堂事已萬萬痛惡捕將之又皆不稟擅斷尤極變怪兩捕將竝施竄配之典仍命捕將前望入之以李昌運申大謙(刀削)(刀削)
정조 13년 · 강
命內司次知中官崔鳳佐定配
정조 13년 · 강
徐命善李福源金熤李在協李性源蔡濟恭等聯箚賜批
정조 13년 · 목
箚略曰臣等不忠不誠使此賊尙在覆載之間致有今日萬萬非常之過擧而今日慈敎之下臣等所被罪名尤非人臣所敢承聞者而不能刳心剚腹以謝不忠不誠之罪莫非臣等冥頑之罪也請對而不得命排闥而不得入宗社安危迫在呼吸計無所出他不暇顧押還爲急專輒是犯此亦臣等之罪也惟願遄伏鈇鑕而已臣等方求死不得豈敢妄有論列而惟彼守臣縱遣之罪有不容一日容貸若使平日謹於防守嚴於操束則初豈敢出門終何敢涉津乎使此賊無端逸出曾莫誰何晏然上來任其行止古今天下寧有是耶此而不誅則國無法矣賊無憚矣臣等謂江華留守尹承烈亟正典刑中軍經歷倂施當律使今日之國綱臣節不至於掃地之歸焉批以予不能仰格慈心致承不敢聞之敎未免蒼黃旋仗於街上自顧初心寧欲無吪至於卿等昨日擧措決非臣(刀削)
정조 13년 · 강
建水原新邑站行宮客舍鄕校
정조 13년 · 목
新邑站行宮及客舍鄕校先爲造成行官二十七間三門五間左邊翼廊九間右邊翼廊六間西邊行閣五間樓上庫十間中門五處內衙三十四間中門四處客舍二十間中門二處鄕校五十一間中門一處軍需庫十九間半公須七間官廳五間倉舍六十間各處墻垣二百七十八間
정조 13년 · 강
命拿處閣臣竝分揀(刀削)(刀削)
정조 13년 · 강
判府事李福源李性源左議政李在協聯箚不賜批
정조 13년 · 목
箚略曰臣等負罪至重而乃於陳箚未承批之前竝與所被薄勘而特蒙還寢惶懍之極理當歸身司敗恭侯威罰而何敢晏然詣閤以重僭猥之罪竊伏念王大妃殿湯劑停進今已經宿小大焦(刀削)(刀削)
정조 13년 · 강
以金頤柱李儒敬柳焵南鶴聞爲承旨前望也
정조 13년 · 강
命都監堂上以本職處分人幷分揀
정조 13년 · 목
敎曰敦匠之任不可一時暫曠今日又是壙中書寫日時刻在辰時而各項內下物種縫造吉日又在今日書寫官及堂上不可不備都監堂上以本職處分人幷分揀書寫官亦當別下傳敎矣○政院啓言兵曹判書尹塾以都監堂上分揀事命下矣請卽牌招傳授命召敎以此豈閑漫請牌之時乎當該承旨當處分此啓辭勿施
정조 13년 · 강
施前領相金熤判府事徐命善中途付處之典配前禁堂金尙集等前捕將任嵂等前承旨李祖承等
정조 13년 · 목
敎曰朝廷之事首相主之齊籲之擧班首主之昨日擧措一則首相與班首之罪二則首相與班首之罪大臣卿宰一時譴削不但行不得之擧擧措反欠誠實今日都監莫重擧行書寫官以下多在大臣重臣以此以彼宜有區別處分大臣諸臣譴削傳敎幷勿施前領議政金熤行判府事徐命善亟施中途付處之典小知有君綱門黜之三司及竄配之禁堂捕將定配之承宣迄無擧行公文嚴飭斯速擧行又敎曰判義禁金鍾秀情理勢難行公許遞前望單子入之待下批牌招大臣中途付處配所卽爲磨鍊以入判義禁前望李在簡批下○敎曰禁堂捕將配所以江華府磨鍊○該府以李祖承李書九洪仁浩江華府竄配啓敎曰更思編配太多地亦太近李祖承龜城府李書九昌城府洪仁浩熙川郡移定配所使之當刻發配俾渠輩知君命之重亦知定式受敎之莫重○該府以鄭大容江華府定配啓○政院啓言扈衛廳軍官來言大將徐命善今方中途付處總察無人云來納印信何以爲之乎敎以出代間領敦寧姑爲兼察事別將發牌聽傳敎(刀削)
정조 13년 · 강
命蔡濟恭爲總護使李柱國爲輿士大將
정조 13년 · 목
陪往大將望以亞將擬入敎曰古例輿士大將例皆以曾經將臣中爲之矣自丁丑以後便成謬例非亞將不爲擬望觀於前後儀軌所載文跡可以知之此後曾經大將亞將通融擬入事復舊例擧行旣是曾經本任及將廷之人筋力足可往來以前訓將李柱國爲輿士大將卽爲牌招聽傳敎
정조 13년 · 강
遷國都監以銘旌書寫啓
정조 13년 · 목
都監啓言初次銘旌書寫官判敦寧李命植再次銘旌書寫官左議政蔡濟恭來詣都監今日辰時書寫後仍爲奉安于都監
정조 13년 · 강
召見內閣提學金鍾秀藥院提調徐有隣于誠正閣
정조 13년 · 목
有隣等啓請入診命置之○政院以有隣詣閤請對啓命入侍○政院以鍾秀詣閤請對啓命退去(刀削)(刀削)
정조 13년 · 목
敎曰卜相又敎曰右相方在都監左相命招卜相○賓廳以卜相單子封入命加卜○政院啓言加卜事命下矣左議政李在協有稟達事請對矣敎曰何必請對乎朝家刑政卿等猶且無難擅弄而初不欲進身面奏又無一字一言之奏啓而今於循例卜相事乃敢煩請入侍乎斯速加卜以入又敎曰加卜何難前此筵中亦有屢擧已示微意者聞于入侍承旨可以知之何必請對兹遣承宣替申卽爲加卜事入侍承旨傳諭○賓廳以金鍾秀加卜以入以鍾秀批下○敎曰守禦使則右相例有仍帶之擧捕將兼察不可一時仍管在外捕將上來間前捕將李柱國兼察兼佩牌招聽傳敎傳授命召及大將牌傳令牌
정조 13년 · 강
有政吏曹參議李勉兢兵曹判書尹塾進
정조 13년 · 목
以金履素爲吏曹判書邊慶遇爲京畿水使金麟瑞爲忠淸兵使李在協領議政下批蔡濟恭左議政下批金鍾秀右議政下批○再政以金文淳爲知義禁蔡弘履爲同義禁兩司望筒還下
정조 13년 · 강
敦諭右議政金鍾秀
정조 13년 · 목
敎曰卿之受知自予在儲時矣其倚毗而眷待之者豈有加損於大拜前後乎第今大禮當前鼎席宜備此時枚卜尤出常格卿須勿循例讓卽出視事以禆平蕩之若心仍命遣史官傳諭○注書徐有聞書啓臣敬奉聖敎傳諭于右議政金鍾秀則以爲臣以萬萬無所似之賤品忽叨萬萬不敢當之職名震驚惝怳此際史官臨宣聖諭十行勤摯眷注隆重益不勝惶感恧蹙目下母病尙屬危重醫藥無暇憂慮熏心容俟少間當以一疏披瀝肝血乞收新命云矣
정조 13년 · 목
(刀削)旣(刀削)之▣(刀削)(刀削)(刀削)▣(刀削)(刀削)
정조 13년 · 강
罷承旨南鶴聞職遞承旨李儒敬金履正李夔柳焵以趙興鎭韓晚裕李鼎運兪彥修沈煥之代之前望也
정조 13년 · 목
敎曰幺麼注書大臣疏批傳諭筵中命書之時乃敢抵死不書所爲萬萬奸詐當該注書徐有聞汰去適中其願分館以芸館施行承旨所爲甚無嚴罷職敎曰下敎之後無端留在入侍承旨外諸承旨幷遞差
정조 13년 · 강
遞兵曹參知尹㬦以柳焵代之前望也
정조 13년 · 목
敎曰有何不謹之政有何不愼之令昨今光景謹口愼口則政令將何所施今日軍號萬萬駭然當該入直堂上爲先遞差前望單子入之待下批牌招察任
정조 13년 · 강
散配議政府中樞府錄事等
정조 13년 · 목
刑曹啓言依下敎中樞府錄事朴煋光陽縣權斌晉州牧幷遠配中樞府錄事宋道明漆谷府議政府錄事金載夏興德縣幷散配而議政府錄事柳始耼曾經正職請令義禁府擧行允之
정조 13년 · 강
命洪州等邑防船致敗監色等放送
정조 13년 · 목
該監司權▣以洪州舒川防船監色沙格等處致敗委折究覈馳聞敎曰別無故敗之情跡放送事回諭
정조 13년 · 강
命承旨李鼎運罷職注書徐有聞拿處
정조 13년 · 목
政院以有聞謂有情勢陳疏徑出請推考仍卽牌招敎以此時豈可爲此等閑漫啓辭乎當該承旨罷職注書拿處
정조 13년 · 강
以金載順申應顯洪文泳李勉兢李義綱爲承旨前望也
정조 13년 · 목
狀啓捧入在院承旨竝遞差故也
정조 13년 · 강
右議政金鍾秀上疏賜批
정조 13년 · 목
疏略曰臣不過空疏淺挾之一措大耳擬之百爲一無所當至於居大臣之位了一世之事是豈夢寐之所敢及哉今乃猝然界之畢竟僨誤國事之後臣雖萬被誅戮補已誤之國事哉抑臣之狂愚信心多仇少與聖明之所洞燭也分甘終身枯槁而荷聖上不世之遇厯遍淸要棍到崇顯猶且屢陷萬死之罪過蒙再造之慈臣常感流涕庶冀卒承德意今兹新命似若與我聖上終始全保之本意大相乖盭此固臣命卒之秋也仍伏念臣母年今九十有三素抱貞疾神氣凛綴才經重證尙未脫危臣母之側惟臣而已據國典父母年九十者衆子皆許歸養今臣母年過衆子皆歸之限已久臣又無兄弟無子侄而歸養之請尙未蒙許已難免爲孝理之罪人況又進據百僚之首夙夜在公母子不得相守則殿不將何以令國人乎伏乞聖明將臣大匡濫秩亟行改正更卜賢德以幸國事批以卿之枚卜亦云晚矣矧値此時豈可循常勸出之語乎慈殿湯劑之許進在予誠意之務積期於仰格非不知慈敎事體之至尊且重而不當勉承而勉承亦非道理之當然予何惜於一尹承烈而以貽慈心之悶惱乎且今大禮隔日酬應委積緣此不得專意於盡誠之地如卿在揆席者是豈雍容言私之日卿須卽起視事仍命遣承旨傳諭期於偕入○敎曰以此筵敎遣承旨傳諭于右議政承旨李義綱書啓略曰臣敬奉聖批馳往傳諭于右議政金鍾秀所住處則以爲臣冒控血懇冀蒙矜燭伏奉聖批未準所請以慈殿湯劑之勸進與大禮酬應之委積諭以言私非時責以卽起視事至於特遣承宣俾與偕來到此地頭臣何敢爲言私之計而母病尙爾沈篤連灌藥物稍俟向晚動靜謹當趨伏闕外以請逋慢之誅惟願亟命收回承宣以尊國體云矣臣旣承偕入之命姑爲仍留敎以今方臨軒待卿卽爲造朝事更爲傳諭仍與偕入
정조 13년 · 강
敦諭判府事李福源李性源領議政李在協
정조 13년 · 목
政院啓言議政府中樞府錄事來言判府事李福源領議政李在協判府事李性源以爲臣等奉承慈敎猥犯專輒之罪與付處之時原任竄配之禁堂捕將少無異焉未蒙勘之前無非臣等泥首俟命之日慈殿湯劑之屢日停進亦莫非臣等稽討尹承烈之罪前後負犯誅殛猶輕席稿闕外恭俟鐵銊之誅云仍納命召何以爲之敎以此時又何如是乎大臣處義雖曰自別此時豈可言同罪異勘乎昨朝以後別無加勘之事則今於過一宿之後忽又追提席稿闕外亦莫曉也尹承烈事非不知慈敎事體之至爲嚴重而初旣拔例抽來今反歸罪於守臣焉有如許刑政乎況今大禮隔日此時事務之不得如例酬應又豈成說乎領相入來然後欲爲酬應亦多擧行事勿待命遣史官傳諭于時原任大臣領相命召仍爲傳授○政院啓言判府事李福源李性源又使錄事來言臣等以爲朝廷之事有罪無罪時原任元無異同況臣等負犯少無減於付處之時原任未蒙同勘之前萬無進身之路恩諭之下末由祗承云矣敎曰敦匠之事亦有詢問者安心勿待命卽爲入侍事更遣史官傳諭又敎曰卿等何若是乎卽爲入來事更遣史官傳諭于兩判府事○兼春秋趙慶遠書啓略曰臣敬奉聖敎傳諭於判府事李福源李性源則以爲臣等泥首俟勘中伏承史官傳諭有勿胥命卽爲入來之敎何敢不竭蹶趨承而罪負未勘轉動無路方命之罪尤合萬殞云矣批以旣知其事關莫重如是固執實莫曉解安心卽爲入來事更爲傳諭慶遠再書啓略曰臣敬奉聖批傳諭則以爲臣等負罪未勘有召不進惶懍危蹙轉益罔措近臣屢辱於泥首席稿之中不得祗承仰貽酬應本罪之外又添方命之罪惟願遄被重典云矣批以何如是乎首相與僚相自別敦迫雖急處分決難反汗卿等安心勿待命卽爲入來事更爲傳諭○假注書韓翼鎭書啓略曰臣敬奉聖批馳往傳諭則以爲史官又臨伏讀聖諭益不勝戰恐之至臣等泥首胥命只願臣等之遄被重典而已至於處分之反汗何敢一毫萠此心乎罪戾未勘衷情未暴徒貽酬應之煩轉添慢謇之罪伏地震慄云矣批以今因右相筵奏已有許施到今尤無可引之端卽爲入來事更爲傳諭
정조 13년 · 강
召見領議政李在協總護使蔡濟恭右議政金鍾秀都監堂上徐有隣李在簡尹塾鄭昌順于誠正閣還收徐命善金熤付處及金吾堂上捕將竄配之命仍召見判府事李福源李性源
정조 13년 · 목
政院以總護使蔡濟恭都監堂上徐有隣李在簡尹塾鄭昌順請對啓敎以敦匠卿等雖主之大禮儀節首相總釐而今忽引義不出待領相造朝當許引接更爲觀勢請對事卽令史官傳諭于總護使又以領議政李在協請對啓敎以卿今又入來入侍○濟恭啓言大輿過箭串橋時若用短橫杠則橋前後換杠處當設遮日而若於長橫杠蹔去左右各一井擔陪則雖不換杠可以穩奉云何以爲之敎以依下款所奏奉詣又啓言贈玉帛槈席旣有自新園所造備之敎發靷時不爲陳列褥席執事俱在園所請勿令上來參班從之(刀削)(刀削)(刀削)由(刀削)(刀削)○有隣啓言日前有殯宮像生時進排物種書入之命而取考辛亥謄錄則像生時各司供上日下雉鮮京畿日次月令進上物種依庚午癸丑例不爲封進矣今番何以爲之敎以依辛亥年前例勿爲進排有隣以長生殿提調啓言新園所陪進下隅板隅五度着漆本殿提調郎廳例爲前期五六日出往與園所都監堂上開折奉審後隊道習儀矣今番何以爲之乎敎以園所堂上都廳一員監董擧行
정조 13년 · 강
命承旨處分人竝分揀
정조 13년 · 강
罷承旨李勉兢遞洪文泳以徐鼎修柳焵代之前望也
정조 13년 · 목
敎曰大臣傳諭不待不敎使錄事替傳寧有如許事體當該承旨罷職○敎曰大臣偕來有命而承旨往還其家遞差前望單子入之待下批牌招察任
정조 13년 · 강
下發靷時隨輿之命
정조 13년 · 목
敎曰初一日詣園所初四日隨輿過虞後還宮以此分付○兵曹以挾輦軍幾名磨鍊取稟敎以今番則以二百名爲之餘軍一百名爲之又以弘化門外留都何營爲之取稟敎以總戎廳留陣而與御營廳留陣自新園所動駕日結陣事分付卽謂初四日以此知悉事一體分付又以隨駕禁軍及馬步軍以幾番幾哨磨鍊取稟敎以禁軍二番隨駕訓局步軍三哨馬軍二哨禁營步軍三哨騎士二番隨駕隨駕軍兵哨數如是從略出於除弊之意標下軍兵比前減除如是申飭之後萬一循常責在將臣而飯果曾有飭令況今番乎先自都提擧大將無論若飯若羹切勿侵徵於營屬至於軍校收斂之弊朝令雖嚴未聞實惠今番則左右相以時任兼軍門知悉此意期於釐弊而卿之所管衙門營門各別察飭俾有實效又啓言各番禁軍中新受馬及病蹇不能致遠之類依例推移入直敎以自初四日替直又啓言今此園幸時闕內入直訓鍊都監局別將把總哨官及內三廳將守門將銅龍門把總哨官等番單子勢難受點來十月初二日受點人員初十日至仍直十一日番單子回鑾翌日卽爲書入巡將監軍今九月二十九日受點人員來十月初九日至使之仍察大省記及別省記自十月初一日初九日至二十九日預爲書入京中軍號亦自初一日初九日至預爲啓下留置政院逐日頒布隨駕所軍號自隨駕所啓下頒布敎以初四日以前旣有往來之命依此較量更爲磨鍊草記又啓言今此園幸時本曹郎廳侍衛及各差備守宮不可不備而郞廳八員中正郞兪漢人李益運都監郞廳金健修兼春秋除本仕佐郞李奭濟陪從官其餘四員中一員侍衛一員禁喧一員守宮一員龍旗差備外司無入直之員何以爲之敎以其中正郞兪漢人都監京郞廳仍令留司而陪從官亦以都廳李益運兼進佐郞李奭濟則與堂上一員昌慶宮北所別爲入直自初一日至還宮日各別檢飭○敎曰總管中老病及以實職隨駕人竝許遞前望單子入之待下批寶劍望筒修正以入
정조 13년 · 강
命玄室奉詣欑室時禁軍挾靈輿軍全數侍衛
정조 13년 · 목
兵曹啓言遷園後軍兵解嚴取稟事草記批旨內與辛亥例稍異請出信箭解嚴舊園所環衛軍名數排立日子亦爲商量稟旨事命下矣取考謄錄則辛亥年軍兵啓舊陵始役日前期全數出往扈衛矣今番亦依此例禁軍一百人挾靈輿軍二百名前後廂軍七百名出玄室前一日出往扈衛而發靷時仍爲隨詣乎敎以自初二日始役時至初四日啓欑室前禁軍及挾靈輿軍前後廂扈衛軍以元磨鍊中折半式每日替番出玄室後奉詣欑室時禁軍挾靈輿軍全數侍衛事分付今番禁軍別將率領事分付擧動時則別將隨駕置之兵判權領事一體分付
정조 13년 · 강
以金憙爲吏曹參判前望也
정조 13년 · 강
飭銓官開政差出兵曹堂上
정조 13년 · 목
兵曹啓言明日園所進去事伏承下敎而本曹堂上俱爲遷轉臣方入直無交替之員未差之代請令該曹口傳差出推移入直敎以旣有政命政官使之待漏入來開政差出待下批牌招推移先入直後謝恩
정조 13년 · 강
命內局都提調許副提調許遞以鄭昌順爲提調前望也
정조 13년 · 목
敎曰都提調方帶總護使許副提調方帶劇務許遞前望單子入之待下批牌招察任
정조 13년 · 강
遞承旨南鶴聞柳焵李夔李儒敬以李集斗曺允大申耆安廷玹代之前望也
정조 13년 · 목
敎曰院中只有承宣一人偕來進去承旨許遞前望單子入之待下批牌招察任○敎曰今日初不詣閤承旨遞差○敎曰承旨解由未出人許遞前望單子入之待下批牌招察任
정조 13년 · 강
施水原廣州公廨董役人褒賞之典
정조 13년 · 목
水原府使趙心泰以新邑行宮及客舍鄕校董役禆校後錄馳啓敎曰水原新邑營建時巡營董飭裨將禮賓奉事曺允植勤勞最著六品外職待窠調用移邑都廳前府使折衝曺命楫防禦使待窠陞遷內策應前武兼李光進行宮及內衙監董前虞候金輔明浮石監董前主簿李泰協五衛將作窠令該曹今日內口傳擬入客舍監董前郡守曺翰振日字雖淺居在本地方五衛將亦令作窠今日內口傳擬入鄕校監董前營將申暹亦在本地方邊將待窠除授移邑外策應前察訪李文煥行宮及內衙外監出身徐正祐燔瓦前武兼徐宅修竝加資次次收用行宮及內衙看役牌將副司果朴昌興閑良安道亨客舍看役牌將副司果林俊昌鄕校看役鄕所李宗範牌將出身李根郁浮石看役牌將副司果洪允祐文世俊燔瓦牌將副司果朴致寬黃仁郁爐冶牌將前萬戶李渭折衝金仁哲軍器庫看役牌將嘉善朴震晃竝賞加今日下批與官敎成送有旨下論于本府使亦爲下諭于畿伯○廣州府尹閔台爀以沙斤川晝停站倉舍看役禆校姓名開錄馳啓敎曰廣州倉舍造成監董中軍李鉉重半熟馬一匹別給看役禆將柳德模兒馬一匹賜給看役牌將嘉善金養信前別將任基重司果朴龍來李碩獜幷帖加成給事下諭于本府尹及畿伯
정조 13년 · 강
命嶺南災實依狀請施行
정조 13년 · 목
該監司狀啓以爲本道農形雖可謂豐歲分而言之登處大登歉處偏歉終未免穴農而野邑優於峽邑東沿遜於南沿各樣災頉不得不當俵者合爲八千三百八十一結九十三負四束以事目所俵之災較諸本道所執之災不足爲六千二百八十一結九十二負四束而除却梁山金海密陽等三邑先俵給二千一百九十結四十一員八束則實不足乃四千九十一結五十負六束特令準數許劃則謹當分排而大較一邑之內有數三被災之面一面之內有一二被災之里以其若而面里之被災不可置之尤甚故只以稍實之次分二等淸道等五十一邑置之稍實梁山等二十邑置之之次一二條之不得不陳聞者敢此後錄一毋論沿峽就其豆太最歉處三分一或四分一參量酌定以租代捧待明秋還作本色一各山城移捧平倉之穀限折半姑爲仍留一推奴徵債依前防塞竝從之
정조 13년 · 강
水原府使趙心泰以新園所當移民戶及給價形止馳聞
정조 13년 · 목
狀啓以爲臣於七月十七日封標處搬移民戶修啓時追後民戶當移者家舍間數給價形正鱗次狀聞之意已爲馳啓今則隨其目下所見區別遠近緊漫一依當初價本式例元價加價磨鍊分給後民家當毀者已撤受價民戶家舍間數價本數爻竝詳細列錄民人中或有不受價本仍爲願留者又或有受價後姑不毀家仍留者兩項仍留民家數爻一體開錄馳啓民家三百十九戶家舍二千四百十七間元價四千八百十八兩加給四千三百九十四兩合錢九千二百十二兩不受價願留十六戶已受價姑留一百十九戶
정조 13년 · 강
召見藥院提調鄭昌順于誠正閣
정조 13년 · 목
藥院啓請入診敎以此時慈宮湯劑不可不議定卿則入侍昌順啓言今番遷園時祭奠所用生鰒當自黃海水營封進而自兵營封進此必發關之時下吏誤以水營書以兵營之致封進生鰒何以爲之乎敎以其時提調推考封進生鰒依例捧入
정조 13년 · 강
分遣承旨詣宗廟景慕宮社稷祈晴祭受香所奉審摘奸
정조 13년 · 강
政院請寢隨輿之命不許
정조 13년 · 목
政院啓言臣等伏見夜下傳敎有初四日隨輿之敎臣等雖不敢以國制所無據例請寢而第伏念玉候之違䂊已至兩朔輦路之往返將近一旬且今日氣甚冷此時隨紼早夜號擗愆度之添損難保其必無群情焦迫姑未睱論惟我慈殿慈宮惟疾之憂尤有倍於咫尺舊園前此勞動之時我聖上順志之孝豈不仰念貽慮之端有此任情徑行之擧乎伏乞亟寢成命焉敎以此時豈可凟擾乎還給
정조 13년 · 목
藥院啓言朝者請診未蒙允兪而動駕在明湯劑進御不可一刻少緩伏乞卽許入診議定湯劑敎以慈殿湯劑姑未進御此時召接非可論矣
정조 13년 · 강
命錦城尉朴明源等以遷園時執事入參
정조 13년 · 목
敎曰遷園時執事錦城尉朴明源昌城尉黃仁點光恩副尉金箕性興恩副尉鄭在和行副司直金頤柱金魯永縣令金魯成前司勇金魯敬判官黃基玉直長金在昌前縣監徐有豐前奉事徐有升進士徐有臨前府使徐日輔令徐鼎淳牧使洪守榮參奉洪就榮主簿洪最榮前司勇洪後榮行副護軍李仁康入參時無職名入令該曹口傳付軍職冠帶常仕
정조 13년 · 강
命自初一日至初四日出還宮時隨駕官以帽帶參班
정조 13년 · 목
敎曰初一日擧動後至初四日隨輿以前以承候慈宮勢將隨便往來出還宮時隨駕官以六曹堂郞各一員爲之服色帽帶百官則勿爲柢迎初二日徑詣舊園所事分付隨駕軍兵令兵曹稟旨擧行事分付○因禮曹吉時單子敎以明日出宮時刻以申時單嚴爲之事分付
정조 13년 · 강
謄下先朝丁丑下敎命載都監儀軌
정조 13년 · 목
敎曰五禮儀則雖以輦輿載錄其時則駕轎之制未出故也先朝丁丑下敎旣如是丁寧以此下敎謄下禮曹載之都監儀軌及禮曹謄錄仍書補編受敎張事分付
정조 13년 · 강
磨鍊隨駕人員及各色軍兵